L-inizjalar tal-lum tal-Ftehim ta' Sħubija l-ġdid bejn l-Unjoni Ewropea (UE) u l-membri tal-Organizzazzjoni tal-Istati Afrikani, tal-Karibew u tal-Paċifiku (OSAKP, li qabel kien magħruf bħala l-Grupp ta' Stati AKP) mill-kapijiet negozjaturi, il-Kummissarju għas-Sħubijiet Internazzjonali Jutta Urpilainen, u l-Ministru għall-Affarijiet Barranin tat-Togo Robert Dussey, jimmarka l-konklużjoni formali tan-negozjati tal-Ftehim wara dak ta' Cotonou li jistabbilixxi l-qafas ta' kooperazzjoni politika, ekonomika u settorjali għall-għoxrin sena li ġejjin. Il-Kummissarju għas-Sħubijiet Internazzjonali u n-negozjatur ewlieni tal-UE, Jutta Urpilainen, qalet: “Din is-sħubija ġdida u komprensiva mal-akbar grupp ta' pajjiżi sħab hija kisba politika ewlenija u tirrappreżenta punt ta' żvolta. F'sintonija mar-realtajiet u l-isfidi internazzjonali l-ġodda, il-Ftehim huwa mistenni li jġib bidla radikali fit-tisħiħ tar-relazzjonijiet bilaterali tal-UE ma' kull Stat individwali tal-OSAKP u r-reġjuni rispettivi tagħhom, u permezz ta' dan is-sħubija tal-OSAKP-UE se tkun forza internazzjonali fit-twettiq tal-ambizzjonijiet komuni fix-xena globali.” Il-Professur Robert Dussey, Ministru Togoliż għall-Affarijiet Barranin, l-Integrazzjoni Reġjonali u t-Togoliżi Barra mill-Pajjiż, President tal-Grupp Ċentrali tan-Negozjati u Kap Negozjatur tal-OACPS, fi tmiem il-konklużjoni formali tan-negozjati, qal: Il-Ftehim il-ġdid jinkorpora l-ambizzjonijiet taż-żewġ Partijiet li jġeddu t-termini tal-kooperazzjoni tagħhom u li jorjentaw mill-ġdid is-sħubija tagħhom lejn objettivi ġodda f'dinja li nbidlet profondament u li tinsab fi trasformazzjoni kostanti. Il-proċess tan-negozjati bl-ebda mod ma kien proċess mingħajr sfidi, iżda nilqa' l-eżitu finali u nifraħ lill-atturi kollha li l-ħidma tagħhom wasslet għal ftehim li jinkludi test komuni u tliet protokolli reġjonali. Billi jikkunsidra t-tħassib u l-aspettattivi tal-Istati tal-OSAKP, il-ftehim il-ġdid jikkostitwixxi bażi solida biex ir-relazzjoni diġà b'saħħitha mal-UE tkompli tissaħħaħ. Flimkien se naħdmu biex nindirizzaw l-isfidi globali u se nagħmlu dan f'kooperazzjoni mill-qrib ma' sħab oħra fix-xena dinjija.” Kooperazzjoni politika msaħħa fil-livell internazzjonali Il-Ftehim, li se jieħu post il-Ftehim ta' Cotonou ladarba ż-żewġ naħat ilestu l-proċeduri interni tagħhom għall-iffirmar u l-konklużjoni, jistabbilixxi l-kuntest li fih jinbnew alleanzi u azzjonijiet aktar koordinati fix-xena dinjija fejn l-impatt tal-grupp jista' jkun sinifikanti biex jindirizza wħud mill-aktar sfidi globali akuti. Flimkien, l-UE u l-membri tal-OSAKP jirrappreżentaw aktar minn 1,5 biljun persuna u aktar minn nofs is-siġġijiet fin-Nazzjonijiet Uniti. Il-Ftehim il-ġdid jimmodernizza sostenzjalment il-kooperazzjoni u jestendi l-kamp ta' applikazzjoni u l-iskala tal-ambizzjonijiet tal-UE u tal-OSAKP biex jiġu indirizzati aħjar l-isfidi attwali u futuri. Is-sħab żiedu l-impenji tagħhom f'oqsma ta' prijorità bħal: id-drittijiet tal-bniedem, id-demokrazija u l-governanza, il-paċi u s-sigurtà, l-iżvilupp tal-bniedem li jinkludi s-saħħa, l-edukazzjoni u l-ugwaljanza bejn il-ġeneri, kif ukoll is-sostenibbiltà ambjentali, it-tibdil fil-klima, l-iżvilupp u t-tkabbir sostenibbli, u l-migrazzjoni u l-mobbiltà. Il-Ftehim jinkludi wkoll fokus reġjonali ġdid u struttura ta' governanza b'saħħithom, imfassla għall-ħtiġijiet ta' kull reġjun, l-ewwel darba f'aktar minn erbgħin sena ta' kollaborazzjoni. Il-passi li jmiss L-iffirmar, l-applikazzjoni proviżorja, u l-konklużjoni tal-Ftehim se jeħtieġu l-approvazzjoni tal-Kunsill tal-Unjoni Ewropea, abbażi ta' proposti mill-Kummissjoni Ewropea. Dawn il-proposti flimkien mat-test innegozjat tradott fil-lingwi kollha tal-UE se jiġu trażmessi lill-Kunsill fil-ġimgħat li ġejjin. Il-Kunsill se jiddeċiedi dwar il-konklużjoni biss wara li jkun irċieva l-kunsens tal-Parlament Ewropew, kif indikat fl-Artikolu 218(6) tat-Trattat dwar il-Funzjonament tal-Unjoni Ewropea (TFUE). L-iffirmar tal-Ftehim huwa mistenni fit-tieni nofs tal-2021. Għad-dħul fis-seħħ tiegħu, il-partijiet se jkollhom ilestu l-proċeduri interni rispettivi tagħhom. Sfond In-negozjati ta' wara Cotonou bdew f'Settembru 2018 fil-marġni tal-Assemblea Ġenerali tan-Nazzjonijiet Uniti fi New York. L-għan kien li jintlaħaq qbil dwar ftehim ġdid li jieħu post il-Ftehim ta' Cotonou u li r-relazzjonijiet bejn l-UE u l-OSAKP jiġu adatti għar-realtajiet il-ġodda. Il-Ftehim ta' Cotonou inizjalment kellu jiskadi fl-2020, iżda l-applikazzjoni tiegħu ġiet estiża sat-30 ta' Novembru 2021, sakemm il-Ftehim il-ġdid ma jidħolx fis-seħħ jew jiġi applikat provviżorjament qabel dik id-data. L-abbozz tat-test li ntlaħaq qbil dwaru wara aktar minn sentejn u nofs ta' negozjati, jippreżenta sħubija politika ambizzjuża u msaħħa bejn l-UE u l-membri tal-OSAKP bil-għan li jiġu ġġenerati eżiti ta' benefiċċju reċiproku dwar interessi komuni. B'mod konkret, il-Ftehim huwa magħmul minn “pedament komuni”, li jistabbilixxi l-valuri u l-prinċipji li jlaqqgħu lis-sħab flimkien u jindika l-oqsma ta' prijorità strateġiċi li ż-żewġ naħat beħsiebhom jaħdmu fuqhom. Dawn huma: (i) id-drittijiet tal-bniedem, id-demokrazija u l-governanza f'soċjetajiet iffokati fuq in-nies u bbażati fuq id-drittijiet (ii) il-paċi u s-sigurtà, (iii) l-iżvilupp tal-bniedem u soċjali, (iv) is-sostenibbiltà ambjentali u t-tibdil fil-klima, (v) it-tkabbir u l-iżvilupp ekonomiku sostenibbli u inklużivi u, (vi) il-migrazzjoni u l-mobbiltà. Il-Ftehim jgħaqqad din il-parti bażika ma' tliet protokolli reġjonali speċifiċi u orjentati lejn l-azzjoni (l-Afrika, il-Karibew u l-Paċifiku) li jiffokaw fuq il-ħtiġijiet ta' kull reġjun. Il-protokolli reġjonali se jkollhom il-governanza speċifika tagħhom tess biex imexxu u jidderieġu r-relazzjonijiet mal-UE u r-reġjuni differenti involuti, inkluż permezz ta' assemblej parlamentari reġjonali. Se jkun hemm ukoll qafas konġunt globali tal-OSAKP-UE b'dimensjoni parlamentari b'saħħitha. F'April 2020, il-Grupp ta' Stati AKP sar l-Organizzazjoni tal-Istati Afrikani, tal-Karibew u tal-Paċifiku (OSAKP), organizzazzjoni internazzjonali b'79 membru, wara d-dħul fis-seħħ tal-Ftehim rivedut ta' Georgetown. Għal aktar informazzjoni Mistoqsijiet u Tweġibiet Il-Ftehim ta' Sħubija ġdid bejn l-UE/l-Afrika, il-Karibew u l-Paċifiku